यूपी के दिहल जाई पाँच साल में आठ गो मुख्यमंत्री
गाजीपुर में संयुक्त मोर्चा के रैली में एलान कइल गइल कि अगर संयुक्त मोर्चा के सरकार बनल त हर घटक के बारी बारी से मुख्यमंत्री के कुर्सी दिहल जाई. एह मोर्चा में कौमी एकता दल, पीस पार्टी, भासपा, इंडियन जस्टिस पार्टी, जनवादी पार्टी, मोमिन कांफ्रेंस, गोंडवाना गणतंत्र पार्टी, आ जय भारत समानता दल शामिल बा. काल्हु के रैली में इहो कहल गइल कि पहिलका मुख्यमंत्री मुसलमान होखी. मोर्चा के मकसद बा राज्य के पिछड़ा समुदाय आ मुसलमानन के एकजुट करके जातिगत आधार पर चुनाव लड़े के.
पेट्रोल का बाद अब डीजल किरोसिन गैस के दाम बढ़ावल जाई
केन्द्र सरकार के मंत्रियन एगो अधिकार प्राप्र समूह नौ जून के प्रणव मुखर्जी का अध्यक्षता में बइठका करी जवना में तय कइल जाई कि दाम कतना बढ़ावल जाव. पेट्रोल का तरह डीजलो के दाम पर से सरकार आपन नियन्त्रण हटावल चाहत बिया जवना से कंपनी अपना हिसाब से दाम तय कर सकऽ सँ.
भुमि अधिग्रहण के ललचाऊ बनावे के सिफारिश
सोनिया गाँधी के अध्यक्षता वाली राष्ट्रीय सलाहकार परिषद के सलाह बा कि किसान के जमीन कवनो विकास परियोजना खातिर लिहला का हालत में ओकरा के जमीन के पंजीकृत दाम के छह गुना दिहल जाव. एकरा अलावे ओह किसान के अगिला कुछ साल तक सालाना भा महीनवारी भुगतानो दिहल जाव.
सीबीएसई के पटना जोन के रिजल्ट आजु
बिहार आ झारखंड के साढ़े चौंसठ हजार परीक्षार्थियन के बारहवीं के रिजल्ट आजु प्रकाशित होखी जवना के सीबीएसई के साइट पर भा रिजल्ट निक इन पर देखल जा सकेला. रिजल्ट सबेरे दस बजे प्रकाशित कर दिहल जाई.
महिला यात्रियन के मिले वाला छूट सुविधा बढ़ल
रेलवे अब अठावन साल के महिला के वरिष्ठ नागरिक मान ली जबकि पहिले एकर सीमा साठ साल रहे. वरिष्ठ महिला नागरिक के किराया में पचास फीसदी के छूट दिहल जाला. मरद लोग के आय सीमा में कवनो बदलाव नइखे भइल आ ऊ साठे साल के रही. बाकिर छूट पहिले के तीस फीसदी का बदले चालीस फीसदी कर दिहल गइल बा. ई सुविधा पहली जून से लागू हो रहल बा.
यूपी के हर ब्लाक में बनी प्रशिक्षण हॉल
यूपी सरकार राज्य के हर प्रखण्ड संसाधन केन्द्र पर एकहएक गो प्रशिक्षण हॉल बनावल जाई. हर हॉल पर पाँच लाख रुपिया के लागत के अनुमान बा.
धोबी समुदाय खातिर करजा
यूपी अनुसूचित जाति वित्त विकस निगम हर जिला में गरीब धोबियन के लान्ड्री भा ड्राईक्लीनिंग खोले बदे दू लाख सोरह हजार रुपिया के करजा दी जवना में से दू लाख छह हजार रुपिया पाँच साल में बिना सूद लवटावल जाई. दस हजार रुपिया अनुदान रही. आखिर निगमो जानत बा कि करजा अइसहीं त मिली ना केहू के.
रेलवे क्रासिंग पर टक्कर में पाछ जने के मौत
भटनी का लगे गोरखपुर छपरा रेल खंड के नोनापार क्रासिंग पर काल्हु एगो ट्रैक्टर चंडीगढ़ डिब्रूगढ़ एक्सप्रेस का चपेटा में आ गइल जवना में पाँच जने के ओहिजे मौत हो गइल आ बाकी लोग घवाहिल हो गइल. तीन गो घवाहिल के हालत बेहद खराब बा. ट्रैक्टर पर बराती आ बैण्ड पार्टी सवार रहे.